[pic] | EUROOPAN YHTEISÖJEN KOMISSIO |

Bryssel 24.8.2009

KOM(2009) 431 lopullinen

Ehdotus:

NEUVOSTON PÄÄTÖS

Fidžin tasavallan kanssa AKT–EY-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla käytyjen neuvottelujen päättämisestä tehdyssä päätöksessä 2007/641/EY säädettyjen toimenpiteiden soveltamisjakson jatkamisesta

PERUSTELUT

1. Joulukuussa 2006 tehty sotilasvallankaappaus johti tarkistetun Cotonoun sopimuksen 96 artiklan mukaisiin neuvotteluihin. Niissä päästiin huhtikuussa 2007 sopimukseen sitoumuksista, jotka koskivat ihmisoikeuksia, demokratian periaatteita ja oikeusvaltioperiaatetta. Lokakuun 1. päivänä 2007 neuvosto päätti Fidžiä koskevista aiheellista toimenpiteistä, jotta kehitysyhteistyö olisi linjassa sen kanssa, miten Fidži noudattaa sovittuja sitoumuksia. Sovitut sitoumukset, aiheelliset toimenpiteet ja tehostettu poliittinen vuoropuhelu Fidžin kanssa ovat aiemmin olleet keskeisiä välineitä Fidžin tilanteen suojelemisessa ja tukemisessa erityisesti oikeusvaltioperiaatteen ja ihmisoikeuksien osalta.

2. Huhtikuun 10. päivänä Fidžin presidentti kuitenkin kumosi perustuslain, erotti kaikki tuomarit ja ilmoitti, että vaalit järjestetään viimeistään syyskuussa 2014. Näin toimien Fidži yksipuolisesti rikkoi EU:lle huhtikuussa 2007 antamansa keskeiset sitoumukset. Tämä tapahtui päivä sen jälkeen, kun vetoomustuomioistuin oli tuominnut vuoden 2006 vallankaappauksen yhteydessä asetetun sotilashallituksen laittomaksi. Fidžillä on myös julistettu poikkeustila ja sananvapautta on rajoitettu tuntuvasti.

3. Vuoden 2009 pääsiäisen aikoihin tapahtuneen kielteisen kehityksen johdosta EU:n puheenjohtajavaltio antoi 22. huhtikuuta 2009 EU:n puolesta lausunnon, jossa se pahoitteli viimeaikaista kehitystä. Komissaari Louis Michel antoi puolestaan 15. toukokuuta 2009 lausunnon, jonka mukaan vuoden 2009 sokerimääräraha Fidžille peruutetaan.

4. Nykyistä päätöstä, jonka voimassaolo päättyy 1. lokakuuta 2009, tarkistetaan samaan aikaan Yhdistyneiden Kansakuntien ja Kansainyhteisön yhteisen välitysaloitteen kanssa: EU on tukenut aloitetta täysimääräisesti, mutta se on tällä hetkellä jäissä.

5. Väliaikainen pääministeri on äskettäin esitellyt uudistuksia ja vaaleja koskevan etenemissuunnitelman. Vaikka suunnitelma on nykymuodossaan riittämätön, siitä kannattanee käydä vuoropuhelua ja harkita uusia neuvotteluja sen pohjalta.

6. Edellä sanottu huomioon ottaen komissiolla ei tässä vaiheessa ole muuta vaihtoehtoa kuin ehdottaa nykypolitiikan jatkamista.

7. Näin ollen komissio ehdottaa neuvostolle nykyisen päätöksen voimassaolon jatkamista 6 kuukaudella 31. maaliskuuta 2010 asti.

8. Toisena toimenpiteenä ehdotetaan, että liitteenä olevassa, presidentti Iloilolle osoitetussa kirjeessä Fidžille ilmoitetaan, että EU on sitoutunut jatkamaan tehostettua poliittista vuoropuhelua ja että uudet AKT–EY-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla käytävät neuvottelut ovat todellinen vaihtoehto.

9. Päätöstä on syytä tarkastella jatkuvasti.

Päätelmä

10. Neuvostoa pyydetään edellä esitetyn perusteella hyväksymään liitteenä oleva ehdotusluonnos neuvoston päätökseksi, jolla jatketaan Fidžin tasavaltaa koskevien aiheellisten toimenpiteiden soveltamisaikaa.

Ehdotus:

NEUVOSTON PÄÄTÖS

Fidžin tasavallan kanssa AKT–EY-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla käytyjen neuvottelujen päättämisestä tehdyssä päätöksessä 2007/641/EY säädettyjen toimenpiteiden soveltamisjakson jatkamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen AKT–EY-kumppanuussopimuksen, joka allekirjoitettiin Cotonoussa 23 päivänä kesäkuuta 2000[1] ja jota tarkistettiin Luxemburgissa 25 päivänä kesäkuuta 2005[2], jäljempänä ’AKT–EY-kumppanuussopimus’, ja erityisesti sen 96 artiklan,

ottaa huomioon neuvostossa kokoontuneiden jäsenvaltioiden hallitusten edustajien välisen sisäisen sopimuksen AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä[3] ja erityisesti sen 3 artiklan,

ottaa huomioon kehitysyhteistyön rahoitusvälineen perustamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1905/2006[4] ja erityisesti sen 37 artiklan,

ottaa huomioon komission ehdotuksen,

sekä katsoo seuraavaa:

(1) AKT–EY-kumppanuussopimuksen 9 artiklassa tarkoitettuja olennaisia osia on rikottu.

(2) Kehitysyhteistyön rahoitusvälineen 3 artiklassa tarkoitettuja arvoja on loukattu.

(3) AKT-maiden ja Fidžin tasavallan kanssa aloitettiin 18 päivänä huhtikuuta 2007 AKT–EY-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla viralliset neuvottelut, joiden aikana Fidžin viranomaiset antoivat erityisiä sitoumuksia Euroopan unionin määrittelemien ongelmien korjaamiseksi ja lupasivat panna sitoumukset täytäntöön.

(4) Muutamien edellä tarkoitettujen sitoumusten osalta on tehty joitakin merkittäviä aloitteita. Sen sijaan AKT–EY-kumppanuussopimuksen olennaisia osia ja kehitysyhteistyön rahoitusvälinettä koskevia tärkeitä sitoumuksia ei ole pantu täytäntöön, minkä lisäksi viimeaikainen kehitys on eräiden keskeisten sitoumusten osalta ollut selvästi taantuva[5].

(5) Fidžin tasavallan kanssa AKT–EY-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla käytyjen neuvottelujen päättämisestä 1 päivänä lokakuuta 2007 tehdyn neuvoston päätöksen 2007/641/EY voimassaolo päättyy 1 päivänä lokakuuta 2009. Sen voimassaoloa on syytä jatkaa,

ON PÄÄTTÄNYT SEURAAVAA:

1 artikla

Muutetaan neuvoston päätös 2007/641/EY seuraavasti:

1. Korvataan 3 artiklan toinen kohta seuraavasti:

”Sen voimassaolo päättyy 31 päivänä maaliskuuta 2010. Sitä tarkastellaan uudelleen säännöllisesti vähintään kuuden kuukauden välein ja viivytyksettä siinä tapauksessa, että tapahtumat Fidžin tasavallassa tai uudet viralliset neuvottelut AKT-maiden ja Fidžin tasavallan kanssa johtavat erityisiin sitoumuksiin, joiden johdosta uudelleentarkastelu on aiheellinen.”.

2. Korvataan liite tämän päätöksen liitteellä.

2 artikla

Tämä päätös tulee voimaan päivänä, jona se tehdään.

3 artikla

Tämä päätös julkaistaan Euroopan unionin virallisessa lehdessä .

Tehty Brysselissä […] päivänä […]kuuta […].

Neuvoston puolesta

Puheenjohtaja […]

LIITE

KirjeluonnosRatu Josefa Iloilo

Fidžin tasavallan presidentti

Suva

Fidžin tasavaltaArvoisa presidenttiEuroopan unioni pitää Cotonoun sopimuksen 9 artiklaa ja kehitysyhteistyön rahoitusvälineen 3 artiklaa hyvin tärkeinä. AKT–EY-kumppanuus perustuu ihmisoikeuksien, demokratian periaatteiden ja oikeusvaltioperiaatteen kunnioittamiseen. Ne ovat Cotonoun sopimuksen olennaiset osat ja suhteidemme perusta.

Euroopan unionin neuvosto tuomitsi Fidžin sotilasvallankaappauksen 11. joulukuuta 2006.

Koska EU katsoi Cotonoun sopimuksen 96 artiklan perusteella, että Fidžillä 5. joulukuuta 2006 tapahtunut sotilasvallankaappaus rikkoo sopimuksen 9 artiklassa mainittuja olennaisia osia, se kutsui Fidžin neuvotteluihin laatiakseen tilanteesta perusteellisen selvityksen ja ryhtyäkseen tarvittaessa toimenpiteisiin sen korjaamiseksi, kuten sopimuksessa edellytetään.

Neuvottelujen virallinen osuus alkoi Brysselissä 18. huhtikuuta 2007. EU piti myönteisenä, että väliaikaishallitus vahvisti tuolloin joukon jäljempänä lueteltuja ihmisoikeuksien, perusvapauksien, demokratian periaatteiden ja oikeusvaltioperiaatteen kunnioittamiseen liittyviä sitoumuksia ja ehdotti myönteisiä toimia niiden täytäntöönpanemiseksi.

Sittemmin ja varsinkin huhtikuussa 2009 maan kehityksessä on valitettavasti ollut joitakin takaiskuja, mikä käytännössä tarkoittaa sitä, että Fidži rikkoo useita antamiaan sitoumuksia. Ongelmia ovat etenkin perustuslain kumoaminen, parlamenttivaalien huomattava lykkääminen ja ihmisoikeusrikkomukset. Sitoumusten täytäntöönpano on viivästynyt huomattavasti, vaikka suurin osa niistä on erittäin merkityksellisiä Fidžin nykytilanteessa; sitoumusluettelo on siitä syystä liitetty tähän kirjeeseen. Koska Fidži on yksipuolisesti päättänyt rikkoa eräitä keskeisiä sitoumuksia, sille myönnettyjä kehitysyhteistyön määrärahoja on leikattu.

EU on kuitenkin Cotonoun sopimuksen perustana olevan kumppanuuden hengessä valmis aloittamaan uudet viralliset neuvottelut heti, kun niiden saattaminen myönteiseen päätökseen vaikuttaa realistiselta. Väliaikainen pääministeri on äskettäin esittänyt uudistuksia ja vaaleja koskevan etenemissuunnitelman. EU on valmis aloittamaan sitä koskevan vuoropuhelun ja harkitsemaan uusien neuvottelujen käymistä sen pohjalta. EU onkin päättänyt jatkaa Fidžiin soveltamiensa aiheellisten toimenpiteiden voimassaoloa tukeakseen uusien neuvottelujen edellytyksiä. Vaikka osa aiheellisista toimenpiteistä ei ole enää ajankohtaisia, EU on päättänyt, että niiden yksipuolisen ajan tasalle saattamisen sijaan se haluaa jatkaa uusien neuvottelumahdollisuuksien kartoittamista Fidžin kanssa. Tästä syystä on erityisen tärkeää, että väliaikaishallitus sitoutuu käymään kansallisen tason poliittista vuoropuhelua kaikkien osapuolten kanssa ja suhtautumaan joustavasti etenemissuunnitelman mukaisiin määräaikoihin. Vaikka EU:n kanta perustuu nyt ja jatkossa tarkistetun Cotonoun sopimuksen olennaisille osille ja perusperiaatteille etenkin sen suhteen, miten tärkeää vuoropuhelun käyminen ja keskinäisten velvoitteiden noudattaminen on, EU korostaa, ettei sillä ole ennakkonäkemystä tulevien neuvottelujen tuloksesta.

Jos uudet neuvottelut johtavat siihen, että Fidži antaa merkittäviä sitoumuksia, EU on valmis tarkastelemaan aiheellisia toimenpiteitä varhaistetusti ja myönteisessä hengessä. Jos taas Fidžin tilanne ei parane, sen kehitysyhteistyömäärärahoja leikataan lisää.

EU kehottaa Fidžiä jatkamaan ja tehostamaan poliittista vuoropuhelua uusia neuvotteluja odoteltaessa.

Aiheelliset toimenpiteet:

- humanitaarista apua ja kansalaisyhteiskunnalle tarkoitettua suoraa tukea voidaan jatkaa;

- käynnissä ja/tai valmisteilla olevia, erityisesti kahdeksannesta ja yhdeksännestä EKR:stä rahoitettavia yhteistyötoimia voidaan jatkaa;

- yhdeksännen EKR:n loppuarviointi voidaan tehdä;

- demokratiaan paluuta helpottavia ja hallintotapaa parantavia yhteistyötoimia voidaan jatkaa, paitsi jos olosuhteet ovat hyvin poikkeukselliset;

- sokerialan uudistusta koskevat vuoden 2006 liitännäistoimenpiteet voidaan toteuttaa. Fidži allekirjoitti rahoitussopimuksen teknisellä tasolla 19. kesäkuuta 2007. Huomattakoon, että rahoitussopimukseen sisältyy lykkäysehto;

- väliaikaishallitus hyväksyi 19. kesäkuuta 2007 Tyynenmeren saarten foorumin riippumattomien vaaliasiantuntijoiden 7. kesäkuuta päivätyn raportin, mikä vastaa väliaikaishallituksen ja EU:n 18. huhtikuuta 2007 sopimaa sitoumusta nro 1. Näin ollen sokerialan uudistuksen vuosien 2008–2010 liitännäistoimenpiteitä koskevan monivuotisen maaohjelman valmistelua voidaan jatkaa sen allekirjoittamista silmällä pitäen;

- kymmenennen EKR:n maakohtainen strategia-asiakirja ja maaohjelma alustavine määrärahoineen voidaan viimeistellä, allekirjoittaa teknisellä tasolla ja panna täytäntöön ja kannustinerä, jonka suuruus on enimmillään 25 prosenttia kyseisistä määrärahoista, voidaan myöntää edellyttäen, että ihmisoikeuksia ja oikeusvaltioperiaatetta koskevista sitoumuksista pidetään kiinni. Käytännössä tämä tarkoittaa sitä, että väliaikaishallitus pitää perustuslain voimassa, että oikeuslaitoksen riippumattomuutta kunnioitetaan täysimääräisesti, että 6. syyskuuta 2007 uudelleen käyttöön otetut poikkeustilamääräykset kumotaan mahdollisimman pian, että kaikki väitetyt ihmisoikeusrikkomukset tutkitaan ja käsitellään Fidžin lakien mukaisilla menettelyillä ja foorumeilla ja että väliaikaishallitus tekee parhaansa estääkseen turvallisuusviranomaisia antamasta pelottelevia lausuntoja;

- vuoden 2007 sokerimäärärahaa ei myönnetä;

- vuoden 2008 sokerimääräraha on käytettävissä, jos on näyttöä siitä, että vaalien valmistelu etenee uskottavasti ja aikataulussa sovittujen sitoumusten mukaisesti. Maan on toteutettava toimenpiteitä perustuslain mukaisen väestölaskennan, rajojen uudelleen määrittelyn ja vaaliuudistuksen osalta ja keskusvaalilautakunnan toiminnan varmistamiseksi. Yksi tällainen toimenpide on vaalivalvojan nimeäminen 30. syyskuuta 2007 mennessä;

- vuoden 2009 sokerimääräraha on käytettävissä, jos maalla on laillinen hallitus;

- vuoden 2010 sokerimäärärahan myöntäminen riippuu vuoden 2009 sokerimäärärahan täytäntöönpanon edistymisestä ja demokratiakehityksen jatkumisesta;

- tässä kirjeessä kuvattujen toimenpiteiden lisäksi voidaan harkita lisätukea keskeisten, etenkin vaalien valmistelua ja/tai toimittamista tukevien sitoumusten valmisteluun ja täytäntöönpanoon;

- alueellinen yhteistyö ja Fidžin osallistuminen siihen säilyvät ennallaan;

- yhteistyötä Euroopan investointipankin ja yritysten kehittämiskeskuksen kanssa voidaan jatkaa edellyttäen, että annetut sitoumukset pannaan täytäntöön aikataulun mukaisesti.

Sitoumusten noudattamista seurataan liitteessä esitettyjen säännöllistä vuoropuhelua, tarkastuskäyntien yhteydessä tehtävää yhteistyötä ja raportointia koskevien sitoumusten mukaisesti.

Lisäksi EU odottaa Fidžin tekevän täysimääräistä yhteistyötä Tyynenmeren saarten foorumin kanssa pantaessa täytäntöön arvovaltaisten henkilöiden ryhmän suosituksia sellaisina kuin foorumin ulkoministerit hyväksyivät ne kokouksessaan Vanuatulla 16. maaliskuuta 2007.

Euroopan unioni jatkaa Fidžin tilanteen seuraamista tiiviisti. Fidžin kanssa käydään Cotonoun sopimuksen 8 artiklan nojalla tehostettua poliittista vuoropuhelua tavoitteena varmistaa ihmisoikeuksien kunnioittaminen, demokratian palauttaminen ja oikeusvaltioperiaatteen noudattaminen, kunnes molemmat osapuolet toteavat, että tehostettu vuoropuhelu on täyttänyt tarkoituksensa.

Jos väliaikaishallitus hidastaa annettujen sitoumusten täytäntöönpanoa tai lopettaa tai peruuttaa sen, EU:lla on oikeus muuttaa aiheellisia toimenpiteitä.

EU painottaa, että Fidžin etuoikeudet yhteistyössä EU:n kanssa riippuvat siitä, kuinka se kunnioittaa Cotonoun sopimuksen olennaisia osia ja kehitysyhteistyön rahoitusvälineessä tarkoitettuja arvoja. Jotta EU voisi vakuuttua siitä, että väliaikaishallitus on täysin valmis täyttämään antamansa sitoumukset, sovittujen sitoumusten täytäntöönpanossa on edistyttävä merkittävästi jo varhaisessa vaiheessa.KunnioittavastiTehty Brysselissä Komission puolesta

Neuvoston puolesta

Lisäys liitteeseen FIDŽIN TASAVALLAN KANSSA SOVITUT SITOUMUKSET

A. Demokratian periaatteiden kunnioittaminen

Sitoumus nro 1

Vapaat ja rehelliset parlamenttivaalit järjestetään 24 kuukauden kuluessa 1. päivästä maaliskuuta 2007 edellyttäen, että se on Tyynenmeren saarten foorumin sihteeristön nimeämien riippumattomien tarkastajien suorittaman arvioinnin päätelmien mukaista. Vaaleihin johtavia prosesseja ja vaalien toimittamista valvotaan, mukautetaan ja tarkistetaan tarvittaessa yhdessä sovittujen arviointiperusteiden mukaan. Tämän mukaisesti

- väliaikaishallitus vahvistaa 30. kesäkuuta 2007 mennessä aikataulun, johon sisältyvät päivämäärät uusien parlamenttivaalien valmistelujen eri vaiheiden päätökseen saattamiselle;

- aikataulussa määritetään väestölaskennan, rajojen uudelleen määrittelyn ja vaaliuudistuksen ajankohdat;

- rajojen uudelleen määrittely ja vaaliuudistus toteutetaan perustuslain mukaisesti;

- keskusvaalilautakunnan toiminnan varmistamiseksi toteutetaan toimenpiteitä, joihin kuuluu vaalivalvojan nimittäminen 30. syyskuuta 2007 mennessä perustuslain mukaisesti;

- varapresidentti nimitetään perustuslain mukaisesti.

Sitoumus nro 2

Lainsäädäntöön sekä vero- ja muuhun politiikkaan liittyviä merkittäviä aloitteita ja muutoksia hyväksyessään väliaikaishallitus ottaa huomioon kansalaisyhteiskunnan ja muiden tärkeiden sidosryhmien kanssa käydyt keskustelut.

B. Oikeusvaltioperiaate

Sitoumus nro 1

Väliaikaishallitus tekee parhaansa estääkseen turvallisuusviranomaisia antamasta pelottelevia lausuntoja.

Sitoumus nro 2

Väliaikaishallitus pitää voimassa vuoden 1997 perustuslain ja takaa perustuslaillisten instituutioiden, kuten Fidžin ihmisoikeuskomission, julkisen palvelun komission ja perustuslaillisten elinten komission normaalin ja riippumattoman toiminnan. Suuren heimopäälliköiden neuvoston huomattava itsenäisyys ja neuvoston toiminta säilytetään ennallaan.

Sitoumus nro 3

Oikeuslaitoksen riippumattomuutta kunnioitetaan täysimääräisesti, se saa työskennellä vapaasti, ja kaikki asianosaiset noudattavat sen päätöksiä. Erityisesti

- väliaikaishallitus sitoutuu nimittämään perustuslain 138 §:n 3 momentissa tarkoitetun tuomioistuimen 15. heinäkuuta 2007 mennessä;

- vastedes tuomarit nimitetään ja erotetaan tiukasti perustuslain säännösten ja menettelysääntöjen mukaisesti;

- armeija, poliisi tai väliaikaishallitus eivät puutu millään tavalla eikä missään tilanteessa oikeudenkäyntimenettelyyn, ja ne kunnioittavat täysimääräisesti oikeudellista ammattia harjoittavien työtä.

Sitoumus nro 4

Kaikki korruptioon liittyvät rikoskanteet käsitellään asianmukaisia oikeudellisia kanavia käyttäen, ja muut väitettyjä korruptiotapauksia tutkimaan mahdollisesti perustettavat elimet toimivat perustuslain puitteissa.

C. Ihmisoikeudet ja perusvapaudet

Sitoumus nro 1

Väliaikaishallitus toteuttaa kaikki tarvittavat toimenpiteet helpottaakseen sitä, että kaikkien väitettyjen ihmisoikeusrikkomusten tutkinta tai käsittely tapahtuu Fidžin lakien mukaisilla menettelyillä ja foorumeilla.

Sitoumus nro 2

Väliaikaishallitus aikoo kumota poikkeustilamääräykset toukokuussa 2007 edellyttäen, etteivät kansallinen turvallisuus, yleinen järjestys ja yleinen turvallisuus ole uhattuina.

Sitoumus nro 3

Väliaikaishallitus sitoutuu varmistamaan, että Fidžin ihmisoikeuskomissio toimii täysin riippumattomasti ja perustuslain mukaisesti.

Sitoumus nro 4

Sananvapautta ja tiedotusvälineiden vapautta kunnioitetaan täysimääräisesti niiden kaikissa muodoissa perustuslaissa säädetyn mukaisesti.

D. Sitoumusten noudattamisen seuranta

Sitoumus nro 1

Väliaikaishallitus sitoutuu käymään säännöllistä vuoropuhelua mahdollistaakseen edistymisen arvioinnin ja antaakseen EU:n ja EY:n viranomaisille ja edustajille mahdollisuuden tutustua rajoituksetta kaikkiin tietoihin, jotka liittyvät ihmisoikeuksia, demokratian rauhanomaista palauttamista ja oikeusvaltion toteutumista Fidžillä koskeviin kysymyksiin.

Sitoumus nro 2

Väliaikaishallitus toimii täydessä yhteistyössä EU:n ja EY:n mahdollisesti tekemien, edistymistä arvioivien ja seuraavien tarkastuskäyntien aikana.

Sitoumus nro 3

Väliaikaishallitus raportoi tilanteen edistymistä Cotonoun sopimuksen olennaisten osien ja sitoumusten osalta toimittamalla kertomuksen joka kolmas kuukausi 30. kesäkuuta 2007 alkaen.

Tiettyjä kysymyksiä voidaan käsitellä tuloksellisesti vain pragmaattisella lähestymistavalla, jossa otetaan huomioon nykyinen tilanne ja tähdätään tulevaisuuteen.

[1] EYVL L 317, 15.12.2000, s. 3.

[2] EUVL L 287, 28.10.2005, s. 4.

[3] EYVL L 317, 15.12.2000, s. 376.

[4] EUVL L 378, 27.12.2006, s. 41.

[5] Perustuslain kumoaminen ja vaalien huomattava lykkääminen toistamiseen.